Efter to års corona-pandemi er nordmændene for alvor på vej tilbage til de nordjyske sommerhuse. Hos feriehusudlejerne i Sol og Strand har norske feriegæster frem mod sommerferien allerede booket sig ind på 1000 ferieuger i nordjyske sommerhuse. - Det ser rigtig godt ud. Feriehusbranchen har haft sit bedste år nogensinde i 2021 – og det ser ud til at blive ved med at gå godt. Danskerne bliver ved med at komme, der kommer rigtig mange tyskere, og det nye er, at nordmændene for alvor er på vej tilbage til os efter coronaen, siger Charlotte Borup Rehder, der er bureauchef for Sol og Strand Feriehusudlejning i Løkken. Nordmændene har foreløbig booket mere end 200 ferieuger i sommerhuse, der lejes ud af Sol og Strand i Løkken. Det samme gælder for Sol og Strand i Lønstrup. Og også i Skagen, Blokhus, Hals, Klitmøller og Læsø har nordmændene booket ferier. Særligt bånd til nordmændene Hos Destination Nordvestkysten glæder direktør Peter Krusborg sig over, at nordmændene i stor stil booker sig ind på ferie i Løkken og de andre nordjyske sommerhusområder. - Vi er rigtig glade for meldingen om, at nordmændene er på vej tilbage til det nordvestjyske ferieland. Vi har altid haft et særligt bånd til de norske feriegæster. Vi kender dem så godt – og vi ved også, at de lægger rigtig mange gode penge i de nordjyske feriehusområder, når de kommer. Så det er et dejligt tegn på, at vi kan udbygge den vækstrejse, som vi var godt i gang med, før coronaen kom i vejen for os for to år siden, siger Peter Krusborg. Har spejdet nervøst efter nordmændene Direktøren for Destination Nordvestkysten erkender, at han indtil nu har været spændt på, om nordmændene oven på coronaen ville kigge til Nordjylland og Nordvestkysten i samme omfang som før coronaen. - Vi har spejdet lidt nervøst efter nordmændene. For vi er rigtig glade for dem, og det de gør for de lokalsamfund, hvor de holder ferier. Men det er aldrig sådan, at man bare kan være sikker på, at de kommer tilbage til Nordjylland, hvis de først har været væk fra os, sådan som coronaen tvang dem til, siger Peter Krusborg.
Foreløbig har nordmændene booket 1000 ferieuger i Sol og Strands nordjyske sommerhuse.